Document ID: /fineweb-2-swissfilter-quality_10-filterrobots/filtered/05599.jsonl.gz/14

FRI, 13 OCT 2000 20:32:54 GMT
AIM,Podgorica, 13. 10. 2000.
(Od dopisnika AIM iz Beograda)
U sedam dana proteklih od beogradske ,,oktobarske revolucije,, Fudbalski savez Jugoslavije (FSJ) izdržao je dva napada i tako postao jedna od retkih organizacija koja za sada uzpešno odoleva talasima ,,oslobodilaca,,. Prvo je, u utorak 10. oktobra, u FSJ nenajavljeno banuo Velibor Vasović sa desetak telohranitelja i nekolicinom ljudi koji su okupljeni u Udruženje za razvoj i prosperitet jugoslovenskog fudbala. Pokušaj da svoju dugogodišnju kritiku rada FSJ, u poslednje vreme vodjenu na tribinama JUL-a i bivše RTS, krunišu preuzimanjem FSJ - nije uspeo. Dva dana kasnije, u četvrtak, za sada neidentifikovana grupa ,,oslobodilaca,, koji su se predstavili kao opunomoćenici Demokratske opozicije Srbije (DOS), takodje je pokušala da preuzme FSJ. Generalni sekretar fudbalske organizacije odmah je pozvao Krizni štab DOS-a i, saznavši da ne postoji nikakva grupa ,,zadužena,, za fudbal, neželjene posetioce izbacio.
Dva najveća sportska društva, ,,Partizan,, i ,,Crvena Zvezda,,, nisu čekali oslobodioce spolja. Vlade Divac proglašen je za predsednika košarkaškog kluba ,,grobara,,, dok su ,,cigani,, odlučili da njihov tim vodi Nebojša Popović, jedan od igrača iz prvih generacija jugoslovenskog basketa. Vlade Divac je oktobra prošle godine u nedeljniku ,,Vreme,, prvi od svetski poznatih jugoslovenskih sportista javno osudio Miloševićev režim. To ga je koštalo članstva u Medjunarodnom olimpijskom komitetu, jer su ,,sportski,, aktivisti režima ,,zaturili,, njegovu kandidaturu. Ovih dana iz uprava sportskih klubova i organizacija u Srbiji povlače se, brže no što su ,,imenovani,, i postavljani, ljudi Miloševićevog režima: zato što su sportske organizacije velikim delom služile za pranje novca, to se može tumačiti kao jedan od znakova stvarnog gubitka vlasti dojučerašnjih ,,prijatelja sporta,, i ,,uglednih sportskih radnika,,.
JURIŠ NA NOVAC: Prelomnog 5. oktobra izgleda da je u poslednji čas onemogućeno da Narodna banka Jugoslavije (NBJ) na račun firmi u Srbiji prebaci oko 50 miliona dolara - i to po zvaničnoj ceni od 6 dinara za marku (nezvanični ,,stimulativni,, kurs iznosio je u tom trenutku 26, a ulični 42 dinara). Ubrzo potom, guverner NBJ Dušan Vlatković objavio podatke o transferima novca u poslednjih nekoliko meseci, stavio na raspolaganje svoju ostavku i na ključna mesta - obračun i plaćanje, poslovi sa inostranstvom, devizno poslovanje i štamparija novca - postavio ljude u koje DOS ima poverenje. Vojislavu Koštunici, novoizabranom predsedniku Jugoslavije takodje je podneo izveštaj ,,sa svim relevantnim podacima i monetarnim kretanjima i dugovima zemlje inostranstvu,,.
Mnogo veću neizvesnost pratilo je preuzimanje Zavoda za obračun i plaćanja (ZOP, bivša Služba društvenog knjigovodstva). U jutro 5. oktobra neko iz ZOP-a dojavio je opoziciji da se savezni budžet ubrzano prazni, prebacivanjem novca sa saveznih institucija i ustanova na račune režimskih firmi u Srbiji. Odmah potom, pao je elektronski sistem transfera novca, i nije proradio sve dok se u ZOP-u nisu pojavili eksperti grupe G17+ na čelu sa Mladjanom Dinkićem kome su usput, mobilnim telefonom, javili adresu Zavoda.
Hakeri su, izgleda, odigrali važnu ulogu u preuzimanju važnih saveznih institucija pre no što one obave svoje poslednje zadatke u korist režima. Gradjani su takodje prenosili vesti o sumnjivim kretanjima; izgleda da je pažljivih posmatrača bilo i na aerodromima u Jugoslaviji. Vesti o avionima koji se spremaju za poletanje sustizale su jedna drugu. DOS je, sudeći po brzini kojom je reagovala savezna kontrola letenja, imao svog čoveka u sistemu, mada su se glasine o Miloševićevom pokušaju iznošenja zlatnih rezervi (u Peking) pokazale kao netačne.
OPET SAMOUPRAVLJANJE: Mladjan Dinkić zaključio je 12. oktobra da Krizni štab DOS-a privremenim imenovanjima na ključna mesta u NBJ sada može ,,efikasno da vrši deviznu kontrolu, a preko ZOP-a efikasnu finansijsku kontrolu svih privrednih subjekata u zemlji. Posebno će se kontrolisati poslovne banke, znači zna se koliko one podizu dnevno gotovine, biće izvršena kontrola koliko je zaista isplaćeno novca na šalterima...,, U prvom oslobodilačkom naletu, medjutim, načinjeni su i neki pogrešni koraci. DOS je priznao da je u preuzimanju Savezne uprave carina napravljena greška, jer je Mihalja Kertesa, prvoborca ,,jogurt revolucije,, koja je Miloševića dovela na vlast u Srbiji, u prvi mah zamenio Dušan Zabunović, vlasnik firme kompromitovane saradnjom sa režimom i, posebno, Markom Miloševićem.
Greška je ispravljena, ali je ostalo nejasno da li je u medjuvremenu uklonjena ili uništena važna dokumentacija o više nego mutnim ,,internacionalnim,, poslovima koje su sin Slobodana Miloševića i ljudi iz vrhova režima godinama vodili. Taj, prvi i za sada najveći skandal, naveo je DOS da se ogradi od suviše agilnih ,,oslobodilaca,,. Zoran Šami, potredsednik Koštuničine Demokratske stranke Srbije, izjavljuje da su promene u NBJ i carini obavljene na osnovu izborno potvrdjenog poverenja naroda i da su privremenog karaktera, s jedinim ciljem sprečavanja daljih pokušaja pljačke. Drugi lideri pobedničke koalicije su, medjutim, bili prinudjeni da javno saopšte kako ,,krizni štabovi,, koji ulaze u pojedine firme nemaju nikakve veze sa DOS-om, te da bi razvlačenje i upropašćavanje imovine trebalo da spreče sami radnici.
KONTROLA PRIVREDE: Ugledni stručnjak Miroljub Labus, predsednik Upravnog odbora G17+ i mogućni premijer savezne vlade - ukoliko ona bude formirana kao ekspertska - bio je prinudjen da se u ime DOS-a javno založi za privremeno obnavljanje samoupravljanja kako bi radnici zaštitili društvenu svojinu. ,,DOS sugeriše ovaj model i generalno ga podržava, ali se neće mešati ni u jedan slučaj,,, rekao je, podržavajući sindikalne akcije radnika u ,,Dunav osiguranju,,, Beogradskoj banci, ,,Grmeču,,, ,,Galenici,, i drugim firmama. U medjuvemenu, čak je i Vojislav Koštunica bio prinudjen da se ogradi od izjava i postupaka pojedinih pristalica i aktivista DOS-a. U izjavi koju je objavio ,,Internešenel herald tribjun,,, novi predsednik SR Jugoslavije izjavio je da su neki od članova koalicije davali izjave koje nisu bile sa njim usaglašene, te da su koristili zaobilazne procedure da bi preuzeli odredjena ministarstva i preduzeća koja su vodili ljudi bliski Miloševiću. ,,Ne mogu da opravdam sve što se dešava,,, rekao je Kostunica. ,,Na površini imamo mirnu demokratsku tranziciju, ali ispod se još uvek nalazi neka vrsta ne baš predvidivog vulkana,,.
Bez obzira na to koliko je DOS u promene čelnih ljudi srpske privrede (ili onoga što je od nje ostalo) direktno upleten, očito se radi o preuzimanju kontrole ključnih poluga preko kojih je dojučerašnji režim ,,vršio vlast,, na terenu. Do sredine oktobra ostavke su podneli ili su sa funkcije smenjeni čelni ljudi NBJ, Elektroprivrede Srbije, Beobanke (Borka Vučić, glavni Miloševićev bankar), ,,Kablova,,, ,,Jumka,,, ,,Jugoauta,,, rudnka ,,Kostolac,,, Kliničko-bolničkog centra Srbije, farmaceutske industrije ,,Zdravlje,,, fabrike automobila ,,Zastava,,, PIK ,,Takovo,, i stotina drugih, manjih ili većih preduzeća... Neki od direktora su posle podnošenja ostavke uhapšeni zbog privrednog kriminala: to se dogodilo direktoru kompanije ,,Koštana,, u Vranju, inače bliskom saradniku potpredsednika vlade Srbije Dragana Tomića, sive eminencije Miloševićevog režima na jugu Srbije.
NAJBRŽE PRESVLAČENJE: Ipak, nedostižni rekord u brzini ,,promene,, postavili su dojučerašnji državni i paradržavni mediji. Radio-televizija Srbije postala je ,,Nova RTS,, za nekoliko sati, kao i ,,Politika,, u kojoj udarne udvoričke članke ovih dana potpisuju isti oni koji su se do juče utrkivali u pljuvanju opozicije i otkrivanju najneverovatnijih skarednosti o protivnicima Miloševićevog režima. Ista situacija je u ,,Večernjim novostima,,, ,,Borbi,,, ,,Ekspresu,,, Radio Beogradu... Jedina stanica koja od 5. oktobra ne emituje program je TV ,,Košava,,, vlasništvo Marije Milošević, za koju se još uvek ne zna da li je u zemlji ili je, kao njen brat, već napolju.
Mučnina koju normalan svet oseća prema toj vrsti ,,prevrtača,,, kao i prema hajdučkom preuzimanju upravljanja preduzećima dospela je do vrhova DOS-a, koji haotično ,,oslobadjanje,, preduzeća nastoje da preusmere ka sindikalnim organizacijama i koliko-toliko regularnoj proceduri. No, čini se da je u tome izgubljen dragoceni trenutak za preuzimanje najjačeg uporišta političkih stranaka poraženih na septembarskim izborima. Socijalistička partija Srbije - sa Milanom Milutinovićem kao novim potpredsednikom i Zoranom Andjelkovićem na mestu generalnog sekretara - zapretila je odustajanjem o raspisivanju prevremenih republičkih izbora, sve dok se ,,ulični neredi i nasilje,, ne stave pod kontrolu. Glasnu podršku tom zahtevu pružili su Šešeljevi radikali, nešto tišu Draškovićev Srpski pokret obnove. U medjuvremenu - koje je potrajalo gotovo celu nedelju - čini se da je SPS konsolidovao redove bar do stepena odbijanja da prevremeni izbori budu i predsednički, a ne samo parlamentarni.
U ovom trenutku (petak, 13) stanje u SR Jugoslaviji moglo bi se sažeti na sledeći način. Pobednici imaju saveznog predsednika sa malim ili nikakvim ovlašćenjima, kontrolišu ključne savezne institucije i konstituisali su saveznu skupštinu uz podršku ,,Slobinih Crnogoraca,, - podršku uslovljenu zahtevom da mesto saveznog premijera bude njima dodeljeno. S druge strane, Milo Djukanović saradnju uslovljava isključenjem svojih političkih protivnika - bez kojih se savezna vlada ne može formirati. I tako u krug. U Srbiji, socijalisti su iskoristili predah koji im je nehotice dozvoljen i sada će, možda, pružiti mnogo jači otpor - pozivajući se na legalnost i legitimitet skupštine Srbije u kojoj, s druge strane, njihova većina zavisi od podrške radikala i SPO. Ili, drugim rečima, od onih čiji goli opstanak na političkoj sceni zavisi od što dužeg odlaganja republičkih izbora.
Ili, kako kaže staro kinesko prokletstvo: ,,Dabogda živeo u zanimljiva vremena,,. Za onaj običan, normalan i dosadan politički život Srbija će još morati da se bori, bez obzira što je već pobedila.
Aleksandar Ćirić (AIM)